Carl Sagan

Carl Edward Sagan (1934–1996) var en amerikansk astronom, kosmolog, astrofysiker, astrobiolog, forfatter og vitenskapsformidler. For mange er han best kjent som vitenskapspopulariserer fra flere TV-serier og bøker. Han var en pioner innen eksobiologi, og var en talsmann for leting etter utenomjordisk liv.

I løpet av sitt liv publiserte Sagan over 600 vitenskapelige artikler, og var forfatter, medforfatter eller redaktør av over 20 bøker. Han jobbet for å fremme skeptisk tenking, humanisme og den vitenskapelige metode.

Han er verdensberømt for sine populærvitenskapelige bøker, og som medforfatter av TV-serien Cosmos. Cosmos var det mest sette program på den amerikanske allmennkringkastingskanalen PBS, og en tilhørende bok ble utgitt. Serien ble også sendt på NRK. Han skrev også science fiction-romanen Contact, som filmen av samme navn fra 1997, norsk tittel Kontakt, med Jodie Foster i hovedrollen var basert på. 

Sagan brukte og hadde et engasjert forhold til cannabis. I 1971, under pseudonymet «Mr. X», skrev han et essay om å røyke cannabis i boken «Marihuana Reconsidered». Her forklarte han at cannabis har inspirert noe av hans arbeid og forsterket sensuelle og intellektuelle opplevelser. Etter Sagans død avslørte hans venn Lester Grinspoon Mr. Xs virkelige identitet til Sagans biograf. Videre har hans kone Ann Druyan engasjert seg i styret til NORML, en organisasjon som kjemper for legalisering av cannabis.

Han var professor i astronomi ved Cornell University i brorparten av sin karrière. Han var gift tre ganger og hadde fem barn.

Sagan døde av lungebetennelse 20. desember 1996, 62 år gammel.

 Se også 

 Antikke astronauter

 Referanser 

 Eksterne lenker 





Kategori:Astronomer fra USA
Kategori:Sakprosaforfattere fra USA
Kategori:Science fiction-forfattere fra USA
Kategori:Humanister
Kategori:Cannabisaktivister fra USA
Kategori:Personer fra New York City
Kategori:Artikler i astronomiprosjektet
Kategori:Professorer ved Cornell University
Kategori:Aktivister fra USA
Kategori:Skeptikere
Kategori:Panteister